Það er full einfalt að skella tegundarheitinu „ smásagnasafn “ á Dyr opnast eftir Hermann Stefánsson , enda segir í kynningartexta bókarinnar að hún hafi „ að geyma smásögur og smáprósa , sagnaþætti , æviágrip , tilraunir og esseyjur , prakkaraprósa og prósaljóð , fílósóferíngar og firrur , lýrískar smámyndir og uppljóstrun um Esjuna “ . Þar er skepnunni ágætlega lýst . Höfundur vísar reyndar sjálfur til furðuskepnu með því að gefa bókinni undirtitilinn „ Kímerubók “ . Með orðinu kímera er vísað í grískar goðsögur þar sem heitið chímaira er haft um eldspúandi samsett kynjadýr sem á myndum er sýnt sem ljón með höfuð geitar upp úr hryggnum og hala sem endar í snákshaus . Merking orðsins hefur síðan yfirfærst á ýmiss konar samsett listaverk sem þykja einkennast af villtu og djörfu ímyndunarafli .